U kući Joška Jorasa sve je bilo spremno za veliko slavlje. Pozvao je susjede, prijatelje i novinare, ali umjesto fešte i slavodobitnog govora, uslijedio je šok. Arbitražni sud utvrdio je granici po sredini rijeke Dragonje, što u prijevodu znači da je kuća Joška Jorasa u Hrvatskoj, a ne u Sloveniji.

Ovaj, kako on za sebe kaže, borac za južnu slovensku granicu tako će na kraju morati priznati da živi u Plovaniji, a ne u slovenskom Sečovlju. Iako će to malo teže ići budući da problematični Joras već godinama trubi da su zemljišne knjige krivotvorene.

Joras je s velikom pozornošću prati izlaganje iz Haaga, a kad je Gilbert Guillame progovorio o granici na Dragonji, Slovenac se prvo uhvatio za glavu, a potom istrčao iz sobe. Susjed je otrčao po njega i vratio ga u prostoriju tek nakon pola sata.

- Morao sam sažeti misli. Ovo nije moj poraz, ovo je poraz cijelog slovenskog naroda. Valjda će jednog dana u Sloveniju doći na vlast ljudi koji će nam osigurati bolju budućnost - rekao je Joras koji na svojoj kući još uvijek ima natpis 'Tudi tukaj je Slovenija'.